ปัจจัยความเสี่ยง

ปี 2552 การดำเนินธุรกิจยังคงมีความเสี่ยงจากปัจจัยภายนอกทั้งด้านการเมือง
เศรษฐกิจและสิ่งแวดล้อม ได้แก่ ความขัดแย้งทางการเมืองในประเทศ
ปัญหาความไม่สงบของชายแดนภาคใต้ และการระงับโครงการชั่วคราวใน มาบตาพุด
ส่งผลให้เศรษฐกิจของประเทศไทยชะลอตัว การเติบโตทางเศรษฐกิจไม่ก้าวหน้าเท่าที่ควร
การใช้จ่ายของภาครัฐไม่เป็นไปตามแผนที่วางไว้ และส่งผลกระทบต่อการลงทุนในตลาดหลักทรัพย์
ความเสี่ยงสำคัญที่ส่งผลกระทบต่อเอสซีจี สรุปได้ดังนี้

1. การระงับโครงการชั่วคราวในมาบตาพุด
สืบเนื่องจากคำสั่งศาลปกครองสั่งให้หน่วยงานราชการสั่งระงับโครงการหรือกิจกรรม 64
โครงการในพื้นที่มาบตาพุดและพื้นที่ใกล้เคียงเป็นการชั่วคราว ในจำนวนนี้มีโครงการของเอสซีจีอยู่
18 โครงการ ส่วนใหญ่เป็นโครงการของบริษัทร่วมทุน คิดเป็นมูลค่าเงินลงทุนทั้งสิ้นประมาณ
57,500 ล้านบาท จากการหยุดกิจกรรมชั่วคราวนี้ก่อให้เกิดผลกระทบทางการเงินซึ่งประกอบด้วย
ค่าใช้จ่ายในการเคลื่อนย้ายผู้รับเหมาก่อสร้างออกจากโครงการ
ค่าใช้จ่ายเพิ่มเติมเพื่อรักษาสภาพงานก่อสร้างให้มีความปลอดภัยและสามารถใช้งานได้โดยไม่เสียหาย
ค่าใช้จ่ายดอกเบี้ย ค่าจ้างพนักงาน และค่าสูญเสียโอกาสในการประกอบธุรกิจ ทั้งนี้
ขึ้นอยู่กับขั้นตอนการก่อสร้างของแต่ละโครงการ
ซึ่งเอสซีจีอยู่ระหว่างการประเมินมูลค่าความเสียหายของโครงการและหารืออย่างใกล้ชิดกับหน่วยงานราชการและผู้มีส่วนเกี่ยวข้อง
เพื่อหาแนวทางปฏิบัติให้เกิดผลกระทบน้อยที่สุดต่อทุกฝ่าย

2. การลดลงของอุปสงค์ มีกลุ่มธุรกิจที่ได้รับผลกระทบจากการลดลงของอุปสงค์ 2 กลุ่มธุรกิจ ดังนี้

  2.1 เอสซีจี ดิสทริบิวชั่น เนื่องจากปัญหาทางการเมืองและการชะลอตัวทางเศรษฐกิจ
  ส่งผลให้ยอดขายรวมของเอสซีจี ดิสทริบิวชั่น ซึ่งทำหน้าที่จัดจำหน่ายสินค้าของเอสซีจีลดลงร้อยละ
  15.6 จากปีก่อน ในขณะที่ปริมาณความต้องการของปูนซีเมนต์เทาในประเทศใกล้เคียงกับปีก่อน
  เอสซีจีพยายามรักษาความเป็นผู้นำในตลาดและเพิ่มความสามารถในการแข่งขันโดยพัฒนาสินค้าและบริการที่มีมูลค่าเพิ่ม
  เพื่อตอบสนองความต้องการของลูกค้าที่หลากหลาย
  รวมถึงการผลักดันสินค้าที่เป็นมิตรต่อสิ่งแวดล้อมตามมาตรฐานของฉลาก SCG eco value
  นอกจากนี้ ยังมีการขยายตลาดและการลงทุนไปยังภูมิภาคอาเซียน
  เพื่อรองรับการเติบโตของตลาดในอนาคต

  2.2 เอสซีจี เปเปอร์
  สืบเนื่องจากการชะลอตัวของเศรษฐกิจโดยรวมทั้งในระดับประเทศและภูมิภาค
  ซึ่งทำให้มีความเสี่ยงในการแข่งขันที่สูงขึ้นทั้งในระหว่างผู้ผลิตในประเทศและในภูมิภาค ทั้งนี้
  เอสซีจี เปเปอร์ได้ปรับแผนการดำเนินงานโดยลดต้นทุนการผลิต
  ควบคุมค่าใช้จ่ายคงที่ในการบริหารงาน พัฒนาตลาดส่งออก ลดและควบคุมระดับสินทรัพย์หมุนเวียน
  เพื่อเพิ่มความสามารถในการปรับตัวกรณีมีความผันผวนของราคาวัตถุดิบ

3. ความผันผวนของราคาสินค้าและวัตถุดิบที่อ้างอิงตามราคาตลาดโลก
มีกลุ่มธุรกิจที่ได้รับผลกระทบจากความ ผันผวนของราคาสินค้าวัตถุดิบ ดังนี้

  3.1 เอสซีจี เคมิคอลส์ ราคาสินค้าและวัตถุดิบมีความผันผวนตามราคาตลาดโลก โดยปี 2552
  ราคาแนฟทาเฉลี่ยลดลง 274 ดอลลาร์สหรัฐต่อตัน ในขณะที่ราคาเม็ดพลาสติกเฉลี่ยลดลง 342
  ดอลลาร์สหรัฐต่อตัน เอสซีจีพยายามรักษาตลาดในประเทศที่เป็นลูกค้าสำคัญเชิงกลยุทธ์
  ผลักดันการขายสินค้าไปยังตลาดต่างประเทศที่ให้ผลตอบแทนที่ดีกว่า
  และเร่งการขายสินค้าล่วงหน้า (Forward Selling) เพื่อเพิ่มโอกาสในการขายสินค้า

  3.2 เอสซีจี ซิเมนต์ ถ่านหิน (Coal) เป็นเชื้อเพลิงหลักในการผลิตปูนซีเมนต์
  ซึ่งแปรผันตามราคาน้ำมันในตลาดโลกที่มีแนวโน้มปรับตัวเพิ่มขึ้น
  เนื่องจากอุปสงค์ที่เพิ่มขึ้นจากการฟื้นตัวของเศรษฐกิจโลก
  ส่งผลให้ต้นทุนการผลิตปูนซีเมนต์สูงกว่าที่ประมาณการไว้
  เอสซีจีได้แก้ปัญหาดังกล่าวโดยการเพิ่มการใช้เชื้อเพลิงทดแทน การสำรวจแหล่งเชื้อเพลิงใหม่
  การทำสัญญาซื้อขายถ่านหินระยะยาว และการลงทุนในโครงการผลิต/ใช้พลังงานที่มีประสิทธิภาพ
  เช่น โครงการติดตั้งเครื่องผลิตกระแสไฟฟ้าจากความร้อนเหลือทิ้งจากกระบวนการผลิตปูนซีเมนต์
  (WHG: Waste Heat Power Generator)

  3.3 เอสซีจี ผลิตภัณฑ์ก่อสร้าง ราคา Natural Gas ซึ่งเป็นส่วนหนึ่งของต้นทุนในการผลิต ในปี
  2552 มีแนวโน้มสูงขึ้นจากต้นปี ส่งผลกระทบกับธุรกิจในกลุ่มผลิตภัณฑ์ก่อสร้าง
  ทำให้ต้นทุนการผลิตเพิ่มสูงขึ้น
  ซึ่งกิจการได้เพิ่มประสิทธิภาพในการผลิตและเพิ่มสัดส่วนการใช้พลังงานทดแทนเพื่อลดความเสี่ยงดังกล่าว
  และเพิ่มความสามารถในการแข่งขันโดยพัฒนาสินค้าและบริการที่มีมูลค่าเพิ่ม
  เพื่อตอบสนองความต้องการของลูกค้าที่หลากหลาย
  รวมถึงการผลักดันสินค้าที่เป็นมิตรต่อสิ่งแวดล้อมตามมาตรฐานของฉลาก SCG eco value

4. ความผันผวนของอัตราแลกเปลี่ยน ส่งผลกระทบต่อการดำเนินธุรกรรมทางการค้าของเอสซีจี
ในหลายๆ ธุรกิจ ซึ่งมีทั้งการนำเข้าและส่งออก ปัญหาส่วนใหญ่สามารถแก้ไขได้โดยการทำ
Natural Hedge และใช้เครื่องมือทางการเงินอื่นๆ ได้แก่ Forward นอกจากนี้ ณ สิ้นปี 2552
เอสซีจีมียอดเงินกู้สกุลต่างประเทศเท่ากับร้อยละ 12 ของยอดเงินกู้ทั้งหมด
โดยกู้มาเพื่อใช้ในโครงการลงทุนของเอสซีจี ที่ส่วนใหญ่จะมีรายได้อ้างอิงกับเงินสกุลต่างประเทศ
ดังนั้นปัญหาความเสี่ยงจากอัตราแลกเปลี่ยนจึงได้ถูกป้องกันไว้แล้วเป็นส่วนใหญ่ นอกจากนี้ เอสซีจี
ยังใช้เครื่องมือทางการเงินอื่น ได้แก่ Interest Rate Swap
ในการเปลี่ยนภาระดอกเบี้ยลอยตัวมาเป็นภาระดอกเบี้ยคงที่ของเงินกู้ระยะยาว
เพื่อให้ได้ทราบต้นทุนทางการเงินที่แน่นอน